b'\n_START_ARTICLE_\nGvajak\n_START_SECTION_\nOpis\n_START_PARAGRAPH_\nGvajak je svoje ime dobil iz staroselskega poimenovanja guaiac, ki pomeni\xc2\xa0\xc2\xbbdrevo \xc5\xbeivljenja\xc2\xab. To drevo zraste do 10 metrov v vi\xc5\xa1ino, in raste zelo po\xc4\x8dasi. Kro\xc5\xa1nja drevesa je \xc5\xa1iroka, veje pa so na kolencih odebeljene._NEWLINE_Listi so parno deljeni in so po navadi sestavljeni iz \xc5\xa1tirih jaj\xc4\x8dastih, usnjatih, gladkih listi\xc4\x8dev, ki imajo gladek rob in so dolgi do 3\xc2\xa0cm ter \xc5\xa1iroki do 2\xc2\xa0cm._NEWLINE_Cvetovi so dvospolni, drobni in zdru\xc5\xbeeni v goste pakobule. Barva mladih cvetov je vijoli\xc4\x8dna ali modrikasta, stari cvetovi pa postanejo beli. Oplojeni svetovi se razvijejo v sr\xc4\x8dasto oblikovane plodove, v katerih je eno samo ovalno seme.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nGvajak je samonikel v Srednji Ameriki, vse do Venezuele in Kolumbije na jugu ter po Karibih, kjer uspeva na pe\xc5\xa1\xc4\x8denih in suhih tleh, predvsem ob obalah. Razmno\xc5\xbeuje se s semeni._NEWLINE_Les drevesa je izredno gost in trd, kar je posledica po\xc4\x8dasne rasti drevesa. Zaradi teh lastnosti ter zaradi izjemne trpe\xc5\xbenosti se les gvajaka uporablja predvsem pri gradnji plovil. Les vsebuje tudi gvajakovo kislino in druge kisline, zaradi \xc4\x8desar so ga v\xc4\x8dasih uporabljali v zdravilstvu. Z njim so zdravili sifilis in druge bolezni, pri tem pa so uporabljali predvsem smolo drevesa, ki ima tudi prijeten vonj.'